Kim Edberg Andersen (NB), 2023-05-26:
Det skal siges, at når jeg læser forslaget, vil jeg umiddelbart gerne støtte det.
Når jeg hører debatten, kan jeg godt blive i tvivl.
Så jeg går lidt i tænkeboks, men som udgangspunkt kommer jeg i dag til at sige, at vi støtter forslaget.
Problematikken for mig er faktisk, at det her ikke skal ende i en legalisering af hårde stoffer.
For nogle mennesker hjælper det simpelt hen ikke, at de får en bøde, og nogle mennesker kommer vi til at straffe hårdere, fordi politiet ikke har en anden mulighed for at agere.
Jeg ser mest det her forslag som noget, der bevirker, at politiet kan få lov at agere på en anden måde end at give en bøde og fratage folk det stof, de har i lommen.
Ethvert tænkende menneske vil vide, at hvis man tager det stof, som narkotikaafhængige på kanten af samfundet har brug for, så er det eneste, der sker ved det, at der bliver begået kriminalitet, fordi de skal bruge stoffet.
Og hvis det bliver taget af en politibetjent, uden at de på nogen måde bliver sendt videre i systemet, så de bliver hjulpet, så har de jo bare brug for stoffet kort tid efter, og så skaffer de det.
Vi har ikke politi nok til at stoppe det alligevel, så det er en måde, vi agerer på, fordi vi er løbet tør for gode løsningsforslag.
Der ser jeg faktisk det her som noget, der er et godt løsningsforslag, men jeg bliver selvfølgelig bekymret, når jeg hører debatten herinde, hvor det blæser lidt i vinden, om det er for at hjælpe de svageste, eller om det er for at tage første skridt til en legalisering af hårde stoffer.
Legalisering af hårde stoffer kommer vi i Nye Borgerlige aldrig til at synes er en fed idé, for det er af kæmpestor vigtighed, at vi vælger at holde fast i, at hårde stoffer er enormt problematiske, og at man, hvis man som supervelfungerende yuppietype bliver taget med kokain, skal have en straf.
Og det er uønsket, at folk bruger hårde stoffer.
Det er det, fordi vi ved, at det – i hvert fald nogle gange – lige netop fører til, at folk havner som de mennesker, som man faktisk med det her forslag forsøger at finde en hjælp til.
Så jeg vil sige til ordføreren, at jeg som udgangspunkt er meget positiv over for det her.
Jeg så gerne, at det blev meget, meget tydeligt – helt ind til benet – at det var en meget bestemt gruppe, vi søgte at hjælpe, hvis jeg skal stemme for det, og det vil jeg rigtig gerne.
For vi skal hjælpe de svageste.
Det er vores pligt – det er vores pligt! – og det er det eneste ordentlige at gøre.
Derfor var jeg også for tanken i det forslag om at give et id-kort til de mennesker, der var kommet i den situation.
Politiet har selvfølgelig ikke mulighed for at huske alle cpr-numre og alle stofmisbrugere, og så kunne de vise det kort, så de var fri for at få frataget det stof, der lige i situationen var så livsnødvendigt og af så altoverskyggende vigtighed for dem.
Så jeg er jo både på ordførerens hold og på ministerens hold.
Det er ikke ønskeligt, at vi lemper for meget i forhold til hårde narkotiske stoffer.
Jeg tror, at det lige så meget er et skråplan, som det har været ikke at have ordentligheden med sig og ikke at have stukket fingeren i mulden, dengang man lavede de regler, der er nu, og som det er at håndhæve dem så hårdt, som man gør nu.
Forslaget bliver jo stemt ned i den her omgang, men det kan være, at vi stemmer for det en anden gang.
Hvis man skal være helt sikker på, at Nye Borgerlige støtter det, skal man sørge for, at det ikke medfører en afkriminalisering af hårde stoffer som sådan.
Den del stemmer vi for, og derfor er vi for forslaget, som det ligger i dag.
Igen vil jeg sige, at der er mulighed for, at jeg ændrer mening, inden der skal stemmes om det, men jeg er meget, meget positiv.
Jeg synes, at intentionen i forslaget er rigtig god.